VENDIM
Nr. 514, datë 25.9.2025

PËR PËRCAKTIMIN E FUSHËS SË PËRGJEGJËSISË SHTETËRORE TË MINISTRISË SË ARSIMIT

Në mbështetje të nenit 100 të Kushtetutës dhe të pikës 2, të nenit 5, të ligjit nr. 90/2012, “Për organizimin dhe funksionimin e administratës shtetërore”, me propozimin e Kryeministrit, Këshilli i Ministrave

VENDOSI:

1. Miratimin e misionit dhe të fushës së përgjegjësisë shtetërore të Ministrisë së Arsimit, sipas përcaktimeve të këtij vendimi.
[bookmark: _GoBack]2. Ministria e Arsimit harton dhe zbaton politika që synojnë sigurimin e një sistemi arsimor cilësor, zhvillimin e sistemit arsimor, respektimin e interesave të individit, të komunitetit e të shoqërisë dhe pajisjen me njohuritë e nevojshme për t’u përballur me kërkesat e ekonomisë së tregut, në përputhje me përparësitë kombëtare dhe evropiane, sigurimin e bashkëpunimit ndërmjet strukturave dhe autoriteteve qendrore e vendore, si dhe organizatave që mbrojnë të drejtat e fëmijës për zhvillimin arsimor të fëmijës, krijimin, transmetimin, zhvillimin dhe mbrojtjen e dijeve me anë të mësimdhënies, kërkimit shkencor e të shërbimeve.
Ministria e Arsimit harton dhe zbaton politikat për zhvillimin e kërkimit shkencor, në mbështetje të politikave të zhvillimit të vendit.
Ministria e Arsimit programon, zhvillon e bashkërendon punën për zbatimin e projekteve sportive në shkolla, si dhe hapësirën e nevojshme për zhvillimin e tyre.
Ministria e Arsimit nxit, drejton dhe është përgjegjëse për procesin e botimeve shkollore e kërkimore-shkencore, si dhe të teksteve të veçanta, të cilat i shërbejnë diasporës.
3. Ministria e Arsimit ushtron veprimtarinë e saj, në përputhje me legjislacionin përkatës, kryesisht, por jo vetëm, në fushat e përgjegjësisë shtetërore, si dhe çdo fushë tjetër përgjegjësie që i ngarkohet, si më poshtë vijon:
a) arsimi parauniversitar;
b) arsimi i lartë;
c) kërkimi shkencor;
ç) botimet për diasporën.
4. Vendimi nr. 523, datë 22.9.2021, i Këshillit të Ministrave, “Për përcaktimin e fushës së përgjegjësisë shtetërore të Ministrisë së Arsimit dhe Sportit”, i ndryshuar, shfuqizohet.
5. Ngarkohet Ministria e Arsimit për zbatimin e këtij vendimi.
Ky vendim hyn në fuqi menjëherë dhe botohet në Fletoren Zyrtare.

